Erich von Manstein

Erich von Manstein (24 de novembre de 1887, Berlin - 9 de junh de 1973, Irschenhausen) es un generau alemand de la Segonda Guerra Mondiala. Especialista de la guerra de movement, foguèt un dels generaus mai importants de la Wehrmacht durant tot lo conflicte.

Nebot dau mareschau Paul von Hindenburg, participèt a la Prumiera Guerra Mondiala e durant l'entre doas guerras, s'interessèt a la guerra de movement. Favorable al nazisme, venguèt generau en 1936 e foguèt charjat de redigir plusors plans d'operacions per preparar de conflictes contra los vesins dau Reich. Après lo començament dels combats, foguèt ansin nomat a de pòstes importants coma chef d'Estat-Major dau grop d'armaas Rundstedt en Polonha (1939) e autor dau plan d'operacions contra França en 1940. Puei, comandèt la XI armaa en Ucraïna e conquistèt de Crimea (1941-1942). Assajèt sensa succès de desblocar las tropas blocaas dins Estalingrad (novembre-decembre de 1942) e capitèt d'arrestar la persegüia sovietica après aquela batalha. Enfin, dirigiguèt una partia de las batalhas de Korsk e de Dnièpre. Après aquela desfacha, foguèt desmes de sas foncions per Hitler.

Internat per los Britanics en 1945, foguèt condamnat a 18 ans de preson per crimes de guerra. Pasmens, foguèt liberat tre 1953. En 1955, venguèt conselhier de la Bundeswehr, l'armaa de la RFA. Publiquèt sas memòrias en 1955. S'i concentrèt unicament sus los afaires militars e sus la critica de las decisions d'Hitler sensa parlar dels crimes de la Wehrmacht.

 Ligams internes 

 Guerra germanosovietica.
 Segonda Guerra Mondiala.

 Bibliografia 

 (fr) Benoît Lemay, Erich von Manstein : le stratège de Hitler, París, Perrin, coll. « tempus » (n° 330), 2010, 764 p.

 Nòtas e referéncias 

Categoria:Generau alemand
Categoria:Generau de la Segonda Guèrra Mondiala